Man op plaas met strykyster gemartelArgieffoto: Lorraine Claasen ŉ Man is in ŉ ernstige toestand nadat hy Dinsdagaand op ŉ plaas naby Bela-Bela in Limpopo deur aanvallers oorval, vasgebind en met ŉ warm strykyster gebrand is. Kol. Moatshe Ngoepe, woordvoerder van die polisie, het gesê die voorval het omstreeks 18:00 by Springbokvlakte gebeur. Volgens Ngoepe het vyf onbekende mans in ŉ blou Fiat Uno by die plaas aangekom en die plaasbestuurder gevra of hulle 100 hoenders kan koop. Die bestuurder het een van hulle na die hoenderhokke geneem waar die man ŉ vuurwapen te voorskyn gebring het. “Die aanvaller het die slagoffer ontwapen, hom aangerand en met ŉ elektriese kabel vasgebind. Die ander vier mans het ook ingekom en die man begin aanrand. Hulle het geld geëis. Gedurende die beproewing is die man met ŉ warm strykyster gebrand totdat hy hulle gewys het waar daar geld is,” het Ngoepe gesê. Hy wou nie spesifieke besonderhede bekendmaak oor waar op die plaas die aanranding en marteling plaasgevind het nie omdat dit die ondersoek na die saak kan beïnvloed. Hy het wel bevestig van die plaaswerkers is ook deur die aanvallers aangerand. Die vyf aanvallers het uiteindelik met ongeveer R12 000 kontant op die vlug geslaan. Die polisie is kort daarna na die toneel ontbied. Volgens Ngoepe is die plaasbestuurder na ŉ hospitaal gehaas. “ŉ Saak van gewapende roof word ondersoek. Niemand is nog in hegtenis geneem nie,” het hy gesê.